Daily Maverick pos Jacques PauwBranko Brkic. (Foto: Twitter) Die Daily Maverick het om verskoning gevra vir die publikasie van ŉ rubriek deur die joernalis en skrywer Jacques Pauw en bekend gemaak dat Pauw nie meer vir die aanlyn koerant sal skryf nie. “Pauw sal nie meer deel wees van die Daily Maverick se span bydraers nie,” het Branko Brkic, redakteur van die Daily Maverick, in ŉ redakteursbrief gesê. Brkic het die Daily Maverick se lesers om verskoning gevra dat verkeerde inligting hulle bereik het en gesê daar sal ŉ hersiening oor die voorval gedoen word. Hulle sal poog om hul redaksionele prosesse verder te verskerp. “Ons by die Daily Maverick poog altyd om vir jou die waarheid te vertel na die beste van ons vermoëns. Hierdie keer het ek jou in die steek gelaat, en daarvoor vra ek onvoorwaardelik om verskoning.” Pauw het ook vroeër die week om verskoning gevra vir sy optrede nadat hy by die V&A Waterfront in Kaapstad in hegtenis geneem is en die rubriek wat hy daaroor geskryf het. Jacques Pauw. (Foto: ANA) In die rubriek wat Pauw vir Daily Maverick geskryf het en wat Vrydag verskyn het, het hy vertel van die “vernedering” wat hy moes verduur en die haglike omstandighede waarin hy glo aangehou is. Pauw is op 6 Februarie in hegtenis geneem kort nadat hy saam met nog ŉ persoon by ŉ restaurant by die Waterfront geëet het. Hy het geld by ŉ kitsbank probeer trek om sy rekening by die restaurant te betaal nadat sy kredietkaart glo nie wou werk nie. Volgens Pauw het hy die aand te veel gedrink en was sy geheue vaag. Hy het Maandag met die restauranteienaar en ŉ bestuurslid van die Waterfront vergader. “Hulle het vir my sekere feite uitgewys en verduidelik. Ek het verkeerd opgetree en wil om verskoning vra vir my gedrag.” Pauw het ook om verskoning gevra aan Daily Maverick en dié se redakteur vir die verkeerde weergawe van gebeure in die rubriek wat hy geskryf het. “Ek het die artikel geskryf omdat ek emosioneel, kwaad en verneder was weens die hele ervaring. By nadenke en bykomende bewyse wat aan my verskaf is, het ek besef dat daar foute in my artikel is.”